Speciallæge dømt for at kigge i ansattes oplysninger | jv.dk
Speciallæge dømt for at kigge i ansattes oplysninger
En kvindelig speciallæge fra Esbjerg blev tirsdag dømt for at have kigget i personfølsomme data for to tidligere medarbejdere. Arkivfoto.
En speciallæge i Esbjerg blev tirsdag dømt for at have kigget i to tidligere medarbejderes personfølsomme data.
28 mar. 2017 kl. 15:40 Opdateret 29 mar. 2017 kl. 17:42
Rettelse, 29. marts 2017, 13.47: Af den oprindelige artikel fremgik det, at det var de to tidligere medarbejdere, der havde lagt sag an. Det er ikke tilfældet. Det er Sundhedsstyrelsen, der har ført sagen.
ESBJERG: Tirsdag faldt der dom i en sag ved Retten i Esbjerg, hvor en kvindelig speciallæge var tiltalt for at overtræde Sundhedsloven ved to gange at have klikket ind på to tidligere medarbejderes personfølsomme oplysninger på hendes specialklinik. Dommen lød på en bøde på 250 kroner, og så skal hun også betale for sagens omkostninger.
De to medarbejdere var begge tidligere ansat som sygeplejersker. Den ene fra 2008-2013, mens den anden var ansat fra 2011-2014. I perioden mens de var ansat, var begge kvinder også patienter på klinikken, men det er først efter deres afskedigelse, at problemerne er opstået.
Begge tidligere medarbejdere opdagede nemlig, at den dømte speciallæge havde været inde og kigge på deres personlige sundhedsoplysninger på hjemmesiden sundhed.dk. Det havde hun ikke fået lov til, og det er dermed i strid med loven.
På sundhed.dk kan alle borgere logge sig på med nem-id og tjekke egen sundhedsjournal. Her ligger bl.a. oplysninger fra den praktiserende læge, fra eventuelle sygehusophold samt medicinkort. Praktiserende læger, speciallæger og tandlæger har adgang til patientdata på sundhed.dk, men kun som led i et behandlingsforløb.
Utilfredshed med eget system
Den nu dømte speciallæge nævnte flere gange, da hun afgav forklaring i retten i sidste uge, at hun ikke var klar over, at hun havde klikket ind på noget, hun ikke måtte.
- Jeg ville, som jeg altid gør, ind og sikre, at patienterne var blevet afsluttet korrekt. Så er jeg kommet til at trække oplysninger fra sundhed.dk, hvilket mit system tillader uden at afgive en advarsel om, at det er det, jeg gør, sagde hun i retten.
Debatten omkring den dømte speciallæges system på klinikken fyldte en del under selve retssagen, hvor flere eksperter var indkaldt som vidner.
- Det er korrekt, at der er problemer med nogle af systemerne, men jeg vil understrege, at det er en læges eget ansvar, at hun har et system, der lever op til gældende lovgivning, lød det fra en afdelingsleder hos Sundhedsdatastyrelsen.
Læge tiltalt for at lure i sundhedsoplysninger
Tiltalt læge: Jeg vidste ikke, jeg gjorde noget forkert